Lima lemas perahu lumba karam:  Hasrat dua mangsa dirikan rumah tangga tak kesampaian
Kuching: Dua mangsa yang lemas dalam kejadian perahu lumba karam di Sungai Sarawak, Jumaat lalu, hanya menunggu hari bahagia bersama tunang masing-masing.Allahyarham Majurie Maharuf, 32, dari Balingian, Mukah, yang mengikat tali pertunangan dengan Norainaa Arbi, Ogos lalu, dijadual melangsungkan pernikahan 27 Disember ini.Norainaa, 30, berkata, semua persediaan sudah dibuat oleh arwah termasuk tempahan pelamin untuk majlis persandingan mereka yang dirancang di rumah pengantin perempuan di Kampung Penakub Hulu, Mukah pada 28 Disember dan di rumah pengantin lelaki di Kampung Baru, Balingian pada 29 Disember."Arwah sudah menyediakan semuanya untuk majlis kami malah dia selalu kata tidak sabar menunggu hari bahagia kami."Selepas kami bertunang Ogos lalu, kami tidak berjumpa kerana arwah bertugas di Kuching manakala saya di Mukah," katanya ketika ditemui di luar Jabatan Perubatan Forensik, Hospital Umum Sarawak (HUS) di sini, hari ini.Norainaa berkata, dia bergegas ke Kuching sebaik dimaklumkan kemalangan yang menimpa tunangnya itu Jumaat lalu."Saya menerima mesej WhatsApp daripada arwah sebelum solat Jumaat dan dia memaklumkan akan menyertai latihan lumba perahu pada petang itu, malah dia juga sempat memberitahu akan balik kampung November nanti."Selepas itu petangnya saya dikejutkan dengan berita yang mengatakan dia hilang apabila perahu dinaikinya karam," katanya.Norainaa berkata, dia sudah lama mengenali arwah Majurie kerana mereka berkawan ketika sama-sama belajar di Sekolah Menengah Kebangsaan (SMK) Mukah."Tetapi hubungan kami mula serius pada tahun 2021 sebelum dia menghantar rombongan meminang saya tahun ini dan kami bertunang Ogos lalu," katanya.Jenazah Majurie dibawa balik ke Kampung Baru Balingian selepas selesai proses bedah siasat hari ini dan akan dikebumikan di Tanah Perkuburan Sungai Sayu, Balingian.Sementara itu, Allahyarham Muhammad Khairul Hisyam Kasturi, 23, yang baru melangsungkan pertunangan dengan Nur Nazwa Anizan Bujang, 23, Ahad lalu, juga merancang untuk melangsungkan perkahwinan tidak lama lagi.Bapa Nur Nazwa, Bujang Sulai, 64, berkata, walaupun belum membuat sebarang keputusan, mereka merancang untuk menyatukan pasangan itu selepas pernikahan anak lelakinya November ini."Mereka sudah lama kenal dan berkawan kerana belajar di sekolah sama iaitu SMK Asajaya."Kalau nak diikutkan, kami mahu mereka bernikah selepas abang Nazwa yang bertugas di Perak melangsungkan perkahwinannya bulan depan," katanya.Bujang berkata, beliau reda dengan pemergian bakal menantunya itu yang disifatkannya sebagai anak yang baik dan menghormati orang tua."Tak sangka dia pergi begitu cepat dan menyedihkan mayatnya ditemui tepat seminggu selepas mereka bertunang."Saya menerima ketentuan takdir ini, namun sedih dengan keadaan anak saya yang masih terkejut dengan kehilangan tunangnya," katanya.Menurutnya, sebaik menerima berita kemalangan membabitkan Muhammad Khairul, petang Jumaat lalu, Nur Nazwa terpaksa dikejarkan ke hospital kerana pengsan."Saya hanya berharap agar anak saya dapat menerima kenyataan. Saya faham perasaannya apabila kehilangan orang tersayang, apatah lagi hanya seminggu selepas mereka bertunang," katanya.Menurutnya, jenazah Muhammad Khairul akan dibawa ke Kampung Rebak, Asajaya, hari ini.Dalam kejadian jam 3.40 petang Jumaat lalu, seramai 16 kakitangan Unit Keselamatan dan Penguatkuasaan Sarawak (UKPS) Jabatan Premier Sarawak menjalani latihan lumba perahu sebagai persediaan untuk menyertai Regata Sarawak pada 1 hingga 3 November ini.Seramai 11 peserta berjaya menyelamatkan diri dengan berenang ke tebing namun lima mangsa hilang.Perahu panjang yang mereka naiki karam selepas dibadai gelombang yang terhasil oleh kapal nelayan yang datang dari arah bertentangan.